b'\n_START_ARTICLE_\nCitro\xc3\xabn DS\n_START_PARAGRAPH_\nCitro\xc3\xabn DS je bil priljubljen Citro\xc3\xabnov avtomobil iz 60. let z vzdevkom\xc2\xa0\xc2\xbb\xc5\xbeaba\xc2\xab._NEWLINE_Znamenito \xc5\xbeabo so za\xc4\x8deli izdelovati leta 1955. S svojim hidravli\xc4\x8dnim podvozjem in futuristi\xc4\x8dno obliko je bila desetletja pred ostalimi avtomobili in Francozom so jo dolgo zavidali. Predstavljena je bila na pari\xc5\xa1kem avtosalonu in Citroen je v \xc4\x8dasu sejma dobil na desettiso\xc4\x8de naro\xc4\x8dil. Izdelovali so ga vse do leta 1975. Vmes so avtomobil izbolj\xc5\xa1evali, spreminjali motorje, spremenjenih je bilo nekaj detajlov, v poznih 60-ih so zamenjali masko in DS je dobil znamenite dvojne lu\xc4\x8di, pri katerih so se dolge obra\xc4\x8dale po smeri vo\xc5\xbenje. Avtomobil so takrat takrat za\xc4\x8deli izdelovati oz. sestavljati tudi v Sloveniji v Cimosu. V Sloveniji je bila nekoliko pogostej\xc5\xa1a kot verzija DS verzija ID; \xc5\xa1lo je pravzaprav za isti avtomobil, ki pa je bil nekoliko cenej\xc5\xa1i. Model ID lahko prepoznamo po tem, da ima namesto gumba za zavoro kar navadno stopalko. Od leta 1970 ID-jev niso ve\xc4\x8d ozna\xc4\x8devali z oznako ID, temve\xc4\x8d z DSuper. Najbolje opremljena verzija je nosila ime DS Pallas, izdelovali pa so tudi karavansko razli\xc4\x8dico. Zelo redek je bil \xc5\xbee za \xc4\x8dasa proizvodnje DS cabriolet, \xc5\xa1e redkej\xc5\xa1i pa je bil v verziji coupe. Cena teh modelov je danes lahko preko 50.000 evrov._NEWLINE_Danes ta avtomobil na cesti le redko opazimo, kljub temu da v\xc4\x8dasih na na\xc5\xa1ih cestah ni bil le ob\xc4\x8dasen gost. \xc5\xa0e danes \xc2\xbb\xc5\xbeaba\xc2\xab\xc2\xa0velja za enega najlep\xc5\xa1ih avtomobilov vseh \xc4\x8dasov, kar potrjuje tudi dejstvo, da je bil Citroen DS nagrajen za najbolj\xc5\xa1i industrijski dizajn dvajsetega stoletja. Niso se pa \xc2\xbb\xc5\xbeabe\xc2\xab\xc2\xa0odlikovale po zanesljivosti, nenazadnje zaradi \xc5\xa1tevilnih tehni\xc4\x8dnih novosti.'